Document ID: 32003D0199

Padomes Lēmums
(2003. gada 18. marts)
par aldikarba neiekļaušanu Komisijas Direktīvas 91/414/EEK I pielikumā un tādu augu aizsardzības līdzekļu atļaujas atsaukšanu, kuros ir minētā aktīvā viela
(2003/199/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū [1], un jo īpaši tās 8. panta 2. punkta trešo un ceturto daļu,
ņemot vērā Komisijas 1992. gada 11. decembra Regulu (EEK) Nr. 3600/92, kas paredz sīki izstrādātus noteikumus tādas darba programmas pirmā posma īstenošanai, kura noteikta 8. panta 2. punktā Padomes Direktīvā 91/414/EEK attiecībā uz augu aizsardzības līdzekļu laišanu tirgū [2], un jo īpaši tās 7. panta 3.A punkta b) apakšpunktu,
ņemot vērā Komisijas priekšlikumu,
tā kā:
(1) Direktīvas 91/414/EEK 8. panta 2. punkts paredz, ka Komisijai jāīsteno tādu aktīvo vielu pārbaudes darba programma, kas izmantotas augu aizsardzības līdzekļos, kuri bija pieejami tirgū jau 1993. gada 25. jūlijā. Sīki izstrādāti noteikumi šīs programmas īstenošanai ir paredzēti Regulā (EEK) Nr. 3600/92.
(2) Komisijas 1994. gada 27. aprīļa Regula (EK) Nr. 933/94, kas nosaka aktīvās vielas augu aizsardzības līdzekļu sastāvā un izrauga ziņotājas dalībvalstis Komisijas Regulas (EEK) Nr. 3600/92 īstenošanai [3], paredz aktīvās vielas, kas jānovērtē Regulas (EEK) Nr. 3600/92 kontekstā, izraudzīja dalībvalsti ziņotāju par katras vielas novērtējumu un norādīja katras aktīvās vielas ražotājus, kuri laikus iesnieguši paziņojumus.
(3) Aldikarbs ir viena no 89 aktīvajām vielām, kas norādīta Regulā (EK) Nr. 933/94.
(4) Saskaņā ar Regulas (EEK) Nr. 3600/92 7. panta 1. punkta c) apakšpunktu Apvienotā Karaliste, kas izraudzīta par ziņotāju dalībvalsti, 1996. gada 30. aprīlī iesniedza Komisijai novērtējuma ziņojumu par informāciju, ko iesnieguši paziņojuma sniedzēji saskaņā ar minētās regulas 6. panta 1. punktu.
(5) Pēc ziņojuma saņemšanas no ziņotājas dalībvalsts Komisija uzsāka apspriešanos ar dalībvalstu ekspertiem, kā arī ar galveno paziņojuma sniedzēju Rhône-Poulenc (tagad Bayer CropScience), kā paredz Regulas (EEK) Nr. 3600/92 7. panta 3. punkts.
(6) Dalībvalstis un Komisija ar Pastāvīgās augu veselības komitejas starpniecību ir pārskatījušas Apvienotās Karalistes sagatavoto novērtējuma ziņojumu. Noskaidrojās, ka iesniegtā informācija nav pietiekama, lai novērtētu, vai piedāvātajos lietošanas apstākļos attiecīgo aktīvo vielu saturošie augu aizsardzības līdzekļi visumā atbilst prasībām, kas noteiktas Direktīvas 91/414/EEK 5. panta 1. punkta a) un b) apakšpunktā. Pārskata dokumentācija un informācija ir iesniegta arī Augu zinātniskajai komitejai. Komitejai prasīja atsauksmes par ekotoksikoloģiskā riska novērtējumu, iekļaujot risku maziem putniem. Komiteja norādīja, ka granulu iedarbības risks uz maziem putniem izšķirīgi ir atkarīgs no pieņēmuma, ka vairāk nekā 99 % granulu iejaucas augsnē. Kaut arī ideālos apstākļos tas ir sasniedzams, Komiteja secināja, ka tik liela iejaukšanās parastos lauksaimnieciskās izmantošanas apstākļos nav pastāvīgi sasniedzama, un tādēļ ieteica, ka ir nepieciešama atkārtota novērtēšana. Attiecībā uz citiem blakusorganismiem Komiteja no pieejamiem datiem nevar novērtēt, vai aldikarba izmantošana ir jāturpina līdz būs sagatavoti, iesniegti un novērtēti papildu dati. Tādēļ Komisija uzaicināja paziņojuma sniedzēju pabeigt dokumentāciju vismaz līdz 2001. gada 31. decembrim raksturīgas izmantošanas ierobežotam diapazonam. Pēc papildu informācijas saņemšanas pārskats ir pabeigts Komisijas pārskata ziņojuma veidā par aldikarbu 2002. gada 18. oktobrī saskaņā ar Regulas (EEK) Nr. 3600/92 7. panta 6. punktu.
(7) Novērtējumi, kas pamatojas uz iesniegto informāciju, neparādīja, ka ir sagaidāms, ka ieteiktajos izmantošanas apstākļos aldikarbu saturošie augu aizsardzības līdzekļi visumā atbilstu Direktīvas 91/414/EEK 5. panta 1. punkta a) un b) apakšpunktu prasībām, jo īpaši attiecībā uz aldikarba varbūtējo ietekmi uz blakusorganismiem. Ir lietderīgi pieņemt šo lēmumu, ņemot vērā aldikarba radīto lielo risku tā pašreizējā granulētā preparāta veidā jo īpaši maziem putniem. Paziņojuma sniedzēja iesniegtie dati par piedāvāto raksturīgo izmantošanu norāda, ka granulas pēc apstrādes paliks uz augsnes virsmas. Letālas granulu uzņemšanas iespēju maziem putniem nevar izslēgt. Paziņojuma sniedzējs sagatavoja riska varbūtības vērtējumu, un to novērtēja ziņotāja dalībvalsts, kas secināja, ka nav sagaidāma ietekme uz iedzīvotājiem valstī, kaut arī var parādīties zināma vietējā ietekme. Ir jāņem vērā, ka šāda riska varbūtības vērtējuma pieņemtie interpretācijas kritēriji vēl nav konsolidēti un, ņemot vērā iespējamo risku, nav lietderīgi turpmāk atlikt lēmuma pieņemšanu līdz šādu kritēriju pieņemšanai. Turklāt pārskatā ir konstatēts risks sliekām, un no pētījuma lauka apstākļos pieejamā informācija vēl ir nepietiekama, lai šādas bažas pilnīgi izkliedētu.
(8) Aldikarbu tāpēc nevar iekļaut Direktīvas 91/414/EEK I pielikumā.
(9) Ir jāīsteno pasākumi, lai nodrošinātu, ka iepriekš noteiktā laika posmā esošās atļaujas aldikarbu saturošiem augu aizsardzības līdzekļiem atsauc un neatjauno un ka jaunas atļaujas tādiem augu aizsardzības līdzekļiem nepiešķir.
(10) Ņemot vērā Padomes rīcībā esošo informāciju, jāsecina, ka, nepastāvot dažu ierobežotu izmantošanas veidu efektīvām alternatīvām dažās dalībvalstīs, aktīvā viela ir jālieto turpmāk, lai nodrošinātu alternatīvu risinājumu attīstību. Tādēļ pašreizējos apstākļos ir pamatoti saskaņā ar stingriem nosacījumiem, kuru mērķis ir līdz minimumam samazināt risku (piemēram, pārvaldības programmas), noteikt ilgāku laika posmu esošo atļauju atsaukšanai attiecībā uz ierobežotu izmantošanu, kas uzskatāma par būtisku un kam pašlaik nav efektīvas alternatīvas, lai varētu regulēt kaitīgos organismus.
(11) Papildlaiks, ko saskaņā ar Direktīvas 91/414/EEK 4. panta 6. punktu dalībvalstis piešķir aldikarbu saturošo augu aizsardzības līdzekļu krājumu pārdošanai, glabāšanai, laišanai tirgū un izmantošanai, būtu jāierobežo ar īsu laika posmu, lai esošie krājumi ir izlietoti vienā augšanas sezonā.
(12) Šis lēmums nav pretrunā ar Komisijas turpmākām darbībām attiecībā uz minēto aktīvo vielu Padomes 1978. gada 21. decembra Direktīvas 79/117/EEK kontekstā, ar kuru aizliedz laist tirgū un izmantot augu aizsardzības līdzekļus, kuros ir dažas aktīvās vielas [4].
(13) Ja nav Pastāvīgās pārtikas aprites un dzīvnieku veselības komitejas labvēlīga atzinuma, Komisija nevar pieņemt noteikumus, ko tā paredzējusi saskaņā ar Padomes Direktīvas 91/414/EEK 19. pantā paredzēto procedūru,
IR PIEŅĒMUSI ŠO LĒMUMU.
1. pants
Aldikarbu neiekļauj kā aktīvo vielu Direktīvas 91/414/EEK I pielikumā.
2. pants
Dalībvalstis nodrošina, ka:
1. Aldikarbu saturošo augu aizsardzības produktu atļaujas atsauc līdz 2003. gada 18. septembrim;
2. No 2003. gada 18. marta aldikarbu saturošo augu aizsardzības produktu atļaujas nepiešķir un neatjauno saskaņā ar atkāpi, kas paredzēta Direktīvas 91/414/EEK 8. panta 2. punktā;
3. Saistībā ar pielikuma B ailē uzskaitītajiem izmantošanas veidiem A ailē norādītā dalībvalsts var paturēt spēkā aldikarbu saturošo augu aizsardzības līdzekļu atļaujas līdz 2007. gada 30. jūnijam ar noteikumu, ka tā:
a) nodrošina, ka šādus augu aizsardzības līdzekļus, kas paliek tirgū, pārmarķē, lai tie atbilstu ierobežotas izmantošanas nosacījumiem;
b) uzliek visus lietderīgos risku mazinošus pasākumus, lai samazinātu jebkādu iespējamo risku un nodrošinātu cilvēku un dzīvnieku veselības un vides aizsardzību;
c) nodrošina, lai šādai izmantošanai nopietni tiktu meklēti alternatīvi produkti un metodes, jo īpaši izmantojot darbības plānus.
Attiecīgā dalībvalsts vēlākais 2004. gada 31. decembrī informē Komisiju par šā panta piemērošanu un jo īpaši par veiktajām darbībām saskaņā ar a) līdz c) apakšpunktu un katru gadu saskaņā ar šo pantu iesniedz novērtējumu par izmantotā aldikarba daudzumu būtiskajos izmantošanas veidos.
3. pants
Ikviens papildu laiks, ko dalībvalstis piešķir saskaņā ar Direktīvas 91/414/EEK 4. panta 6. punkta noteikumiem, ir iespējami īss un:
a) izmantošanas veidiem, kuriem atļauja ir jāatsauc 2003. gada 18. septembrī, tās termiņš beidzas ne vēlāk kā 2004. gada 18. septembrī;
b) izmantošanas veidiem, kuriem atļauja ir jāatsauc līdz 2007. gada 30. jūnijam, tās termiņš beidzas ne vēlāk kā 2007. gada 31. decembrī.
4. pants
Šis lēmums ir adresēts dalībvalstīm.
Briselē, 2003. gada 18. martā

Labels: 0
3
20
6